Lampahan punika nyariosaken lairipun Garudha Senjari Putih ingkang kadadosanipun saking Sang Hyang Nurcahya. Kocapa, para déwa ing Kahyangan Ngajam Liman sami gègèr, amargi Begawan Sekandhadéwa tuwin rayinipun, inggih punika Nikèn Parijatha lan Nikèn Mayang Sěkar, nyuwun kanugrahan déwa ingkang awujud swarga minulya. Ingkang kaping kalih, ugi tapas Begawan Purbèngkara saking Pěrtapan Sélarěngka Lěpi, ingkang ngersakaken lenggah wonten ing Kahyangan Ngajam Liman, dados ratu ratuning para déwa saha para janma ing bawana. Bathara Guru kersa nyaosaken kanugrahan awujud swarga minulya dhumateng Begawan Sekandhadéwa tuwin rayinipun manawi Begawan Sekandhadéwa saged nyaosaken mustakanipun brahmana sakti ingkang lenggah wonten ing Pertapan Mahamèruprawata.